Worcester F 80 Distinctiones

112 Lex Dei commendatur

Lex Dei commendatur propter sex partes quas continet. Primo, propter testimonia veritatis, Psal. [118:142]: *Lex tua veritas*. Ideo predicanda est et audienda, 2 Paral. 17[:9]: *Docebantque populum, habentes librum legis* in manibus. Et bene, quia facebant que docebant. Sed heu qui Psal. [118:136]: *Non custodierunt legem*. Et [Psal. 77:10]: *In lege ejus noluerunt ambulare.* Item Prou. 28[:9] dicitur, *Qui* obturat *aures* *suas ne audiat legem, oratio ejus erit execrabilis,* et merito.

¶ Secundo, propter mandata honestatis, Psal. [18:8]: *Lex Domini immaculata, convertens animas*. Ideo est opere adimplenda, Rom. 2[:13]: *Non enim auditores legis justi sunt apud Deum, sed* *factores*. Et merito, quia vadunt secundum rectam regulam, sed heu quia in Psal. [118:126] dicitur *Tempus faciendi, Domine: dissipaverunt legem tuam*.

¶ Tercio, propter iudicia equitatis, Matt. 7[:12]: *Quæcumque vultis ut faciant vobis homines, et vos* *eadem facite illis*. Ideo defendenda est, [1] Macc. 2[:50]: *Nunc ergo, filii,* *emulatores estote legis, et date[[1]](#footnote-1) animas vestras pro testamento patrum*. Et merito quia sic datur temporale pro eterno, sed heu quia alia, id est, [Haba. 1:4]: *Lacerata est lex*, etc.

¶ Quarto, propter exempla sanctitatis, Rom. 7[:12]: *Lex quidem sancta, et mandatum sanctum*. Et ideo[[2]](#footnote-2) cordialiter memoranda[[3]](#footnote-3) sicut scriptor aspicit in veraci exemplari, Psal. [1:2]: *In lege Domini voluntas eius, et in lege eius meditabitur*. Item [Psal. 36:31]: *Lex Dei* *eius in corde* *eius*. Nec mirum si non moueatur qui ligatur cum Deo set heu quia Ysai. 5[:24]: *Abjecerunt legem Domini exercituum*.

¶ Quinto, propter promissa beatitudinis, Prou. 29[:18]: *Qui custodit legem beatus est*. Modo quidem in promissione sed tandem in possessione, Jac. 1[:25], Si quis *perspexerit in legem perfectam libertatis*. Et ideo amanda est. Quicquid enim appetitur sub spem boni appetitur Psal. [118:97, 165]: *Quomodo dilexi legem tuam, Domine! tota die meditatio est*. Quippe quia *pax multa diligentibus legem tuam.*

¶ Nec

/Fol. 252vb/

mirum quia domus bene ligata non patet ruine. Sed heu quia Ezech. 22[:26] dicitur, *Sacerdotes contempserunt legem*. Et Psal. [54:20; 77:10]: *Non timuerunt Deum*, *et in lege ejus.*

Sexto propter determinaciones diuini cultus, Heb. 10[:1]: *Vmbram habens lex futurorum bonorum*. Ideo spiritualiter est intelligenda exemplo Christi [Matt. 5:17], qui non venit *legem soluere sed adimplere*. Vnde Rom. 7[:12]: *Lex quidem* spiritualis est. Et [1] Tim. 1[:8]: *Scimus quia lex bona est si quis ea legitime vtatur.* Nec bene vtitur nuce quia masticat[[4]](#footnote-4) testam illecto nucleo.

1. date ] F 128 *om.* F80, Lambeth. [↑](#footnote-ref-1)
2. ideo ] *add*. ~~sicut~~. [↑](#footnote-ref-2)
3. memoranda ] Lambeth *om.* F 80. [↑](#footnote-ref-3)
4. masticat ] Lambeth *corr.* misticat F 80. [↑](#footnote-ref-4)